Dan is-sit juża l-cookies biex joffrilek esperjenza aħjar. Skopri aktar dwar, kif nużaw il-cookies u kif tista' tibdel is-settings tiegħek. Illum, bħala segwitu għall-Komunikazzjoni tagħha dwar id-Deċennju Diġitali tad-9 ta' Marzu, il-Kummissjoni qed tniedi konsultazzjoni pubblika dwar il-formulazzjoni ta' għadd ta' prinċipji għall-promozzjoni u l-ħarsien tal-valuri tal-UE fl-ispazju diġitali. L-għan ta' din il-konsultazzjoni, li se tkun miftuħa sat-2 ta' Settembru, huwa li tiftaħ dibattitu soċjetali wiesa' u tiġbor il-fehmiet taċ-ċittadini, tal-organizzazzjonijiet mhux governattivi u tas-soċjetà ċivili, tan-negozji, tal-amministrazzjonijiet u tal-partijiet interessati kollha. Dawn il-prinċipji se jiggwidaw lill-UE u lill-Istati Membri fit-tfassil ta' regoli u regolamenti diġitali li jwasslu l-benefiċċji tad-diġitalizzazzjoni għaċ-ċittadini kollha. Il-Viċi President Eżekuttiv għal Ewropa Lesta għall-Era Diġitali, Margrethe Vestager, qalet: “Ambjent diġitali ġust u sigur li joffri opportunitajiet għal kulħadd. Dak hu l-impenn tagħna. Il-prinċipji diġitali se jiggwidaw dan l-approċċ Ewropew iffukat fuq il-bniedem għat-teknoloġija diġitali u għandhom ikunu r-referenza għall-azzjoni futura fl-oqsma kollha. Huwa għalhekk li nixtiequ nisimgħu mingħand iċ-ċittadini tal-UE.” Il-Kummissarju għas-Suq Intern, Thierry Breton, qal: “Dan hu d-Deċennju Diġitali Ewropew u kulħadd għandu jingħata l-opportunità li jibbenefika mis-soluzzjonijiet diġitali sabiex jikkonnettja, jesplora, jaħdem u jissodisfa l-ambizzjonijiet tiegħu, kemm online kif ukoll offline. Irridu li flimkien nistabbilixxu liema huma l-prinċipji diġitali li fuqhom se tinbena ekonomija u soċjetà diġitali reżiljenti.” Fid-9 ta' Marzu, il-Kummissjoni ppreżentat il-viżjoni tagħha għat-trasformazzjoni diġitali tal-Ewropa sal-2030 fil-Komunikazzjoni tagħha “Kumpass Diġitali: l-approċċ Ewropew għad-Deċennju Diġitali” u pproponiet li tfassal għadd ta' prinċipji diġitali. Dan ikopri oqsma bħall-aċċess għas-servizzi tal-internet, għal ambjent online sigur u affidabbli, għas-servizzi tas-saħħa diġitali u għas-servizzi pubbliċi diġitali ffukati fuq il-bniedem u għall-amministrazzjoni. Il-persuni u l-partijiet interessati kollha jistgħu wkoll jaqsmu l-fehma tagħhom dwar l-edukazzjoni diġitali u l-ħiliet meħtieġa biex in-nies ikunu jistgħu jieħdu sehem attiv fis-soċjetà u fil-proċessi demokratiċi, dwar prinċipji etiċi għal algoritmi ffukati fuq il-bniedem, dwar il-protezzjoni u t-tisħiħ tat-tfal u taż-żgħażagħ fl-ispazju online jew dwar sistemi u apparati diġitali li jirrispettaw l-ambjent. Huma mistiedna wkoll jipproponu formulazzjonijiet alternattivi inkella jelaboraw fuq prinċipji possibbli oħrajn. Dawn il-prinċipji se jikkomplementaw id-drittijiet eżistenti li diġà jipproteġu u jsaħħu l-Ewropej online, bħal pereżempju l-protezzjoni tad-data personali u l-privatezza tagħhom, il-libertà ta' espressjoni, il-libertà li jistabbilixxu u jmexxu negozju online jew il-protezzjoni tal-kreazzjonijiet intellettwali tagħhom. Dan l-approċċ jimxi wkoll id f'id mal-proposta reċenti dwar l-Intelliġenza Artifiċjali li permezz tagħha l-Kummissjoni timmira li tiżgura li l-użu ta' din it-teknoloġija fl-UE jkun affidabbli u ffukat fuq il-bniedem. Il-kontribuzzjonijiet għall-konsultazzjoni pubblika se jikkontribwixxu għal proposta mill-Kummissjoni għal dikjarazzjoni interistituzzjonali konġunta dwar il-Prinċipji Diġitali tal-Parlament Ewropew, tal-Kunsill u tal-Kummissjoni. Din il-proposta mistennija li titressaq fi tmiem l-2021. Konsultazzjoni pubblika dwar il-prinċipji diġitali tal-UE Semma' leħnek dwar il-prinċipji diġitali tal-UE Konsultazzjoni dwar il-Kumpass Diġitali tal-2030: l-approċċ Ewropew għad-Deċennju Diġitali Id-Deċennju Diġitali tal-Ewropa – Mistoqsijiet u Tweġibiet Id-Deċennju Diġitali tal-Ewropa – Paġna tal-fatti Il-Kumpass Diġitali tal-Ewropa – Paġna ta' politika Insawru l-Futur Diġitali tal-Ewropa